Baba met gesplete verhemelte gryp harte aanBaba River ŉ Foto van ŉ babaseuntjie met ŉ gesplete verhemelte gryp die harte aan op sosiale media, maar is terselfdertyd ŉ wekroep. ŉ Vrou van Kentucky in die VSA het die foto van haar vriendin se babaseuntjie op haar blog gelaai. Sy het verder verwys na ŉ oomblik tussen haar vriendin en dié se dogter. “My man het doeke huis toe gebring. My dogter, Rain, het na die boks gekyk en opgemerk: ‘River kan ’n babamodel wees, hy is so oulik!’” Die ma keer toe gou: “Hoewel River baie oulik is, is hy nie noodwendig waarna advertensieagentskappe soek nie.” “Wat? Hoekom nie?” wou haar dogter weet. “Wel, hy is nie heeltemal ‘perfek’ om te voldoen aan die kriteria vir babamodelle nie.” Die dogter se antwoord was kort en kragtig: “Wel, hy ís perfek.” Toe kon die ma nie anders nie as om toe te gee: “Jy is reg, hy moet ŉ babamodel wees.” Die vriendin het toe die foto op haar blog gelaai en ŉ beroep op advertensieagentskappe gedoen rakende die gebruik van kinders met spesiale behoeftes in advertensieveldtogte. “Ek stem saam met Rain. Haar boetie sal die perfekte model wees vir doekebokse. Ek sal mal wees daaroor om babas met fisieke en sigbaar spesiale behoeftes op doekebokse of ander babaprodukte te sien.” Die vriendin se inskrywing het intussen soos ŉ veldbrand op sosiale media versprei, gevolg deur woorde van bewondering en bemoediging.